Óafsakanleg framkoma.

Í fyrsta skipti frá því ég fór að blogga hér á mbl.is verður mér illt af því að lesa viðbrögð fólks í fréttablogginu.

Að nokkrum manni skuli detta í hug að mæla því bót þegar ölvaðri konu er haldið fastri af karlmönnum í lögreglubúningi sem leysa niður um hana inni í fangaklefa þar sem þvaglegg er troðið upp í þvagrás hennar - það er með ólíkindum. Skiptir engu hversu ölvuð konan var, hversu illa hún lét, jafnvel þó hún hafi hrækti og sparkaði - sé það rétt sem sagt er. Ekkert af þessu skiptir mái. Ekki heldur afbrot hennar - fyrir það átti hún að gjalda með dómi að undangenginni eðlilegri málsmeðferð.

Blóðsýni vottar að áfengismagn konunnar var hátt yfir mörkum. Lögreglunni mátti vera það full ljóst að hún var ölvuð, og sé eitthvað að marka lýsingar á framkomu hennar mátti öllum ljóst vera að hún var ekki með sjálfri sér. Raunar spyr maður sig hversvegna þurfti þvagsýni, úr því að blóðsýni lá fyrir - en því verða aðrir að svara.

Það var hroðalegt að sjá sýslumann Selfyssinga reyna að réttlæta þessar aðfarir í sjónvarpinu í kvöld. Málflutningur hans og fas var þannig að mér er raunverulega illt eftir það sem ég sá og heyrði.

Og ef satt er að læknir og hjúkrunarfræðingur hafi verið viðstödd þessar aðfarir (samþykk þeim, jafnvel aðstoðað við þær - en þannig mátti skilja sýslumann) þá er illa komið fyrir heilbrigðisstéttunum. Manneskjan var ekki einu sinni í sótthreinsuðu umhverfi - heldur inni í fangaklefa!

Er það hlutverk lækna og hjúkrunarfólks að sinna "löggæslu" af þessu tagi? Að aðstoða lögreglu við að ráðast inn í líkama manneskju að henni nauðugri, til þess að afla sönnunargagna í ölvunarakstursmáli (sem hlýtur að hafa legið nokkuð ljóst fyrir úr því að blóðprufa náðist)?

Ölvunarakstur er auðvitað alvarlegt brot - en yfirmaður lögreglu getur ekki notað dómgreindarleysi ofurölvaðrar konu sem réttlætingu fyrir eigin dómgreindarleysi eða sinna manna. Þessar aðfarir ná ekki nokkurri átt. Og það er uggvænlegt að ríkissaksóknari skuli hafa vísað þessu máli frá - uggvænlegt!

Ég er miður mín.

---

PS: Eftir athugasemdir um að það hafi verið læknir og hjúkrunarkona sem hafi þrætt þvaglegginn í konuna en lögreglan haldið henni á meðan - hef ég lítillega breytt orðalaginu í annarri setningu þessarar færslu. Af sjónvarpsfréttum mátti skilja að heilbrigðisstarfsfólkið hafi einungis verið "viðstatt" þessar aðgerðir, en ekki beinir þátttakendur. Ekki veit ég hvað rétt er í því - og þar sem tvímæli hafa ekki verið tekin af um þetta atriði tel ég réttast að fullyrða ekkert um það hver það beinlínis var sem þræddi þvaglegginn, enda er verknaðurinn nógu yfirgengilegur samt.

Fyrri ummæli:
Ég held að sönnunarbyrði vegi mjög þungt fyrir dómi. Þess vegna hefur þetta sennilega endað svona. Hinsvegar mætti hugsa sér að hegning fyrir svona brot, ásamt öðrum brotum væri hýðing á Austurvelli á beran rassinn kl. 15:00 á fyrsta sunnudegi hvers mánaðar í, segjum 5 ár.

Það að stofna samborgurum sínum í óþarfa hættu með slíku framferði sem ölvunarakstri er of alvarlegra brot en svo að vera með vesen yfir aðferð löggæslunnar að sanna sitt mál. Ég segi bara, áfram með smjörið og upp með gúmmívettlingana hvort sem konur eða karlar eru fullir undir stýri.

Ólína blóðsýni vottar um áfengismagn þegar það er tekið en ef um rofna eftirför er að ræða þá vottar þagsýni um hvenær áfengið var drukkið og það er málið þarna efir því sem sagt er.

Ég segi það er ekkert til sem er of vont fyrir þá sem aka undir áhrifum í raun á að líta á það sem morðtilraun þess vegna vorkenni ég umræddum einstakling ekkert og í raun á hún að þakka fyrir að hafa verið tekin áður en hún varð völd að slysi. Það hefði verið dómgreindarlaysi af lögreglunni ef þeir hefðu ekki fengið þvagsýni því það hefði sennilega orðið til þess að viðkomandi hefði sloppið.

Auk þess er ég orðinn þreyttur á að konur eigi að njóta forréttinda í dómskerfinu. Ég veit til þess að karlmaður hefur þurft að ganga í gegnum það sama og það vorkendi honum enginn og hefði ekki orðið "frétt".

||

"....þegar ölvaðri konu er haldið fastri af karlmönnum í lögreglubúningi sem leysa niður um hana inni í fangaklefa og troða þvaglegg upp í þvagrás hennar":

Þú ættir sjálf að skammast þín fyrir þessa framsetningu. Hver eru skilaboðin út í þjóðfélagið ef framkoma konunnar kemur í veg fyrir að hægt er að sanna á brot hennar? Mér skilst að til þess að sanna aðra neyslu en áfengisneyslu þurfi þvagsýni. Geðsýkisleg hegðun konunnar hefur eflaust vakið grun um að í henni væri fleiri efni en áfengi.

||

Í Mannréttindayfirlýsingu Sameinuðu Þjóðanna og samningunum sem voru gerðir í framhaldi af henni og í samræmi við hana, sem Ísland er nota bene aðili að, er skýrt tekið fram að líta skuli á hvern mann sem saklausan uns sekt hans hefur verið sönnuð í dómi. Þá er tekið fram að enginn skuli með lögum þvingaður til að veita hinu opinbera liðsinni við öflun sönnunargagna gegn honum sjálfum eða nánum ættingjum.

Eru Íslendingar svona illa að sér í mannréttindum. Mundi t.d. Gunnar Th. Gunnarsson sætta sig við að hann yrði tekin þeim tökum sem konan var tekin. Ég held ekki. En ef lögreglan segði eftir á að G.Th.G. hefði verið grunaður um ölvunarakstur og þar að auki ekki viljað pissa í glas fyrir þá. Ég held samt ekki.

Ef lögreglan vill ganga svona hart fram gegn borgurunum á hún auðvitað að leita eftir heimild dómara til þess. Þvagið, sem vissulega kann að vera mikilvægt sönnunargagn, var ekki að fara neitt. Og ef það hefði farið eitthvað, þ.e. konunni orðið mál, þá hefði þvagsýnið verið komið þar með. En dómstólar eiga að meta forsendur fyrir svona harkalegum aðgerðum og réttmæti þeirra. Slíkt á ekki að vera geðþóttaákvörðun þeirra sem ætla að sanna brotið.

Ef þetta eru rétt vinnubrögð, hvers vegna var þessu þá ekki beitt í tilviki yfirmanns rannsóknardeildar lögreglunnar fyrir norðan sem ekki var staðinn að akstri og bar því við að hann hefði neytt áfengis eftir að akstri lauk en áður en lögregla handtók hann. Eða hefur lögregla heimild til að taka ákvörðun um slíka valdbeitingu einungis þegar henni hentar og þegar hinn grunaði er af einhverri sérstakri manngerð eða stétt manna.

||

Góð skilaboð útí samfélagið ef fólk er að aka drukkið og dópað. Skil ekki hvorum megin þú ert Ólina?

||

Ég verð nú að játa að þetta mál þvælist nú svolítið fyrir mér. Lífið er ekki eins einfalt hjá mér og þeim sem hafa gert athugasemdir við skrif þín hingað til. Ofbeldi er ekki deild heilbrigðisstarfsmanna, aftur á móti hafa lögreglumenn leyfi til þess. Ég held að löggjafinn verði að koma að þessu máli. Ef viðkomandi neitar að láta af hendi þvag þá verður einfaldlega gengið út frá því í dómi að þvagprufan hafi verið jákvæð. Þar með losnum við við ofbeldið og viðkomandi refsast fyrir heimskulega hegðun sína.

||

Það vekur mér satt að segja óhug að sjá hve margir, sem til máls taka um þetta mál, virðast meðmæltir á ofbeldið sem þarna átti sér stað. Mér finnst ég líka sjá, að það eru einkum þeir hægri sinnuðu, sem eru skilningsríkir á aðfarirnar og refsiglaðir í samræmi við það.

||

Hreiðar virðist vel að sér í Mannréttindayfirlýsingu Sameinuðu þjóðanna en illa að sér í íslenskum lögum. Það kemur þessu máli ekkert við hvort viðkomandi aðili er sáttur við að tekið sé úr honum blóð eða þvagsýni eða ekki. Enda kærir konan kynferðislega áreitni. Lögreglan og heilbrigðisstarfsmennirnir voru semsagt að gamna sér með konunni. Einmitt það.

||

Tillaga þín, Gunnar Skúli, stenst ekki fyrir lögum. Hins vegar má vel vera að verklagsreglur í málum sem þessum þurfi að vera skýrari.

||

Og Jóhannes; hægrimenn eru almennt ekki refsiglaðari en vinstrimenn, nema síður sé. Vísa HÉR í færslu um Atla lögmann VG.

||

Viltu semsagt meina að ekki sé hægt að beita einhvern kynferðislegu ofbeldi án þess að "gamna sér" með viðkomandi?

||

Vísun í Atla Gíslason er góð. Hann hittir gjarnan naglan á höfuðið, í þessu máli sem öðrum. Það að aka undir áhrifum áfengis eða annarra vímuefna er mikið glapræði og verður að meðhöndlast sem slíkt. Hvort sem brjótandinn er karl eða kona þarf refsingin að vera eftirminnileg.

||

Ég á mjög bágt með að trúa að þessi gjörningur gagnvart konunni standist lög. Það hlýtur að vera að það þurfi sértakan úrskurð til að löglegt sé að beita þessum aðferðum.

||

Anna en hvað með þá meðvirkin með ofbeldi sem kemur fram í því að fólk eigi að geta sloppið með því að sýna ofbeldi og mótþróa? Að aka undir áhrifum er ofbeldi og kannski meira ofbeldi en flest annað.

Ummæli:
Ég er svo fjúkandi reið að það nálgast hættumörkum, -hvernig DYRFAST þessir menn að REYNA að réttlæta þennann glæpaverknað?? Og leyfa sér svo að ávíta Ólínu fyrir að lýsa þessu eins og þetta gerðist, og segja henni að skammast sín. SKAMMIST ÞIÐ YKKAR! Það kæmi sko annað hljóð í strokkinn ef það hefði verið móðir ykkar, systir eða dóttir sem þarna var verið að svívirða.

Verkefni: Kaldhæðnigreining - Kaldhæðni eða ekki
Merking: Ekki kaldhæðin